Torsten Schack Pedersen (V), 2014-05-08:
Andenbehandlingen af dette beslutningsforslag er den foreløbige kulmination på forløbet om børnefamilieydelsen – et helt grotesk forløb, hvor regeringens optræden har været uhørt.
For det første må jeg sige, at det stadig er en kilde til forundring, at regeringen for snart et år siden uden nogen som helst indsats og forsvar for de danske regler ændrede praksis og administration af udbetalingen af børnefamilieydelsen efter blot en enkelt henvendelse fra Europa-Kommissionen og uden at sikre sig nogen parlamentarisk opbakning.
Der blev annonceret lovgivning til oktober sidste år.
Det skete ikke og er stadig ikke sket.
Så i øjeblikket administrerer den danske regering i strid med den danske lovgivning vedtaget i Folketinget om børnechecken og har snart gjort det i et år.
Det er en helt absurd situation.
For Venstre drejer sagen sig om, hvorvidt udlændinge skal oparbejde ret til den danske børnecheck fra den første arbejdstime på det danske arbejdsmarked.
Vi synes, at det er rimeligt, at man skal have bidraget i en periode, for at man kan trække på en velfærdsydelse som børnechecken.
Det var jo netop derfor, at VK-regeringen indførte et optjeningsprincip, så man først efter 2 års ophold i Danmark havde ret til den fulde børnecheck.
Det værn og den lovgivning, som er vedtaget af et flertal i Folketinget, har regeringen valgt at fjerne administrativt med et pennestrøg.
Først efter at regeringen administrativt har valgt at ændre reglerne, er der sket noget, der minder om en kortlægning af, hvordan andre lande håndterer lignende nationale ordninger, og det burde regeringen, hvis den da havde haft et forsvar for optjeningsprincippet på hjertet, gjort for over et år siden.
Andre lande har ved flere lejligheder været klar i mælet om, at EU ikke skal være en social union, at der skal være plads til forskellige måder at indrette sine velfærdssystemer på, og den danske regering har desværre forholdt sig tavs i den debat.
Statsministeren greb ikke opfordringen fra Venstres formand, da han for et par måneder siden skrev, at hun skulle sætte sig for bordenden i forhandlingerne.
I stedet har vi forhandlet med skatteministeren og oplevet, at alle forslag er blevet afvist.
Optjeningsprincip, omlægning til fradrag, indeksering i forhold til leveomkostninger der, hvor børnene opholder sig, flytte børnechecken fra skattesystemet over til socialsystemet osv.
For Venstre er det afgørende, at vi fastholder en hjælp til børnefamilierne, men vi vil også have en rimelighed i, hvad der skal til, for at man får adgang til børnechecken.
Regeringens tilgang er åbenbart, at der alene er tale om et juridisk problem og ikke et politisk problem.
Så når der ikke ligger en aftale, som sikrer værn mod, at man optjener ret til børnechecken fra den første dag, man er på det danske arbejdsmarked, så støtter Venstre det foreliggende beslutningsforslag, for det er en helt uholdbar situation, at regeringen i snart et år har administreret udbetaling i strid med vedtaget dansk lovgivning.
Regeringen har ikke sikret sig parlamentarisk opbakning til sin linje og dermed administreret i strid med den lovgivning, der er vedtaget i Folketinget.
Det er grotesk, og derfor støtter Venstre beslutningsforslaget.